Ziua de joi, 9 mai, a adus o premieră în domeniul transportului de pacienți în stare critică din România. Inspectoratul General de Aviaţie al MAI a anunţat că a îndeplinit cu succes o astfel de misiune cu ajutorul unei aeronave SMURD Bombardier Learjet 75. Avionul SMURD a fost solicitat pentru transferul a doi grav răniți, de la Suceava la Bucureşti.
"Este pentru prima dată când Inspectoratul General de Aviaţie al M.A.I. execută o misiune pentru transferul simultan a doi pacienţi critici, cu ajutorul avioanelor din dotare. La bordul aeronavei s-au aflat echipe medicale din cadrul UPU-SMURD Bucureşti, care au preluat de la Suceava, o femeie şi un bărbat aflaţi în stare critică, în urma producerii unui accident rutier", a transmis IGAv.
Potrivit sursei citate, echipajul avionului a reuşit să-i transporte pe cei doi pacienţi la Bucureşti în 40 de minute, unde au fost predaţi în siguranţă medicilor de la Spitalul Clinic de Urgenţă Bucureşti.
"Intervenţia echipajului avionului reprezintă un pas important în ceea ce priveşte creşterea calităţii serviciilor oferite cetăţenilor în domeniul asistenţei medicale de urgenţă, chiar şi în cele mai dificile circumstanţe. Efortul coordonat al colegilor noştri demonstrează încă o dată eficienţa sistemului integrat de urgenţă din ţara noastră", au menţionat reprezentanţii IGAv.